2.2. Párok feladatai: a talajfunkciók megismerése

**a) Magvak csíráztatása**

Ültessünk babot, borsót vagy más gyorsan növő magot csuprokba úgy, hogy azok különböző arányban tartalmazzanak homokos, agyagos és erre a célra beszerzett trágyázott termőföldet! Győződjünk meg róla, hogy minden cserép ugyanannyi fényt és vizet kap! Figyeljük a növekedést 3-4 hétig, s hasonlítsuk össze a növénykéket!

**Eszközök:** műanyag poharak/csuprok/virágcserép, papír zsebkendők, vizeskancsó, víz, magvak, homok, agyag, kertiföld-minták, rajzeszköz, rajzlap, írószer, jegyzetfüzet

**Szempontok a megfigyeléshez:**

* Készíts rajzot a fejlődő növényekről!
* Melyik földben lévő mag fejlődött a leggyorsabban?
* Melyik nőtt a legnagyobbra?

**b) Talajképződés:**

1. Dörzsöljünk össze két puha követ (pl. mészkő) vagy szikladarabot!

2. Figyeljük meg, mi történik!  
3. Jegyezzük fel, miként képződik talaj a kövek dörzsölődéséből!

4. Fogalmazzuk meg (írjuk le a füzetünkbe), milyen különbségeket tapasztaltunk a különféle kőzetek összedörzsölésekor!

**c) Élőhely:**

Olvassátok el a melléklet szövegrészletét!

Keressetek az interneten/könyvtárban példákat minél több talajban élő fajra!

Készítsetek A4-es lapra rajzot a talaj élővilágáról!

**Talajlakók:**

A Földön élő kb. 8 millió faj egynegyede a talajban él.

Gombák, algák, baktériumok, ízeltlábúak, gyűrűsférgek, emlősök élnek a talajban, némelyikük állandó lakó, van, aki csak lárvaként él a mélyben.

Minden lakónak megvan a szerepe. A lehulló növényi maradványok aprítását a talaj felszínén ezerlábúak, ászkarákok, termeszek, atkák végzik. A gombák a nehezen lebomló szerves maradványok (magas lignin- és cellulóztartalmú erdei avar) kémiai bontásával élnek, a baktériumok a könnyen emészthető növényi maradványokkal (fűfélék, fiatal levelek, nagyobb nitrogéntartalmú szerves maradványok) táplálkoznak.

Egy gramm talajban akár tízezer állati egysejtű, százezer gomba, százezer alga, több millió sugárgomba, százmillió baktérium is élhet.

Források: <https://talajbakterium.hu/wp-content/uploads/2020/12/VARGA-S%C3%81NDOR-Phylazonit.pdf>, <http://www.iskolakertekert.hu/images/documents/Talajtan%20az%20iskolakertben%20utmutato.pdf>